มันนี่ทูเดย์
นายดอน นาครทรรพ ผู้อำนวยการอาวุโส สายนโยบายสถาบันการเงิน ธนาคารแห่งประเทศไทย (ธปท.) เปิดเผยว่า
13 ก.พ. 2559

ปล่อยกู้นาโนไฟแนนซ์ 136 ล้านบาท 
นายดอน นาครทรรพ ผู้อำนวยการอาวุโส สายนโยบายสถาบันการเงิน ธนาคารแห่งประเทศไทย (ธปท.) เปิดเผยว่า ในปี 2558 มีรายงานการปล่อยกู้สินเชื่อรายย่อย หรือนาโนไฟแนนซ์ ตามนโยบายของรัฐบาล พบว่ามีผู้ประกอบการเปิดให้บริการแล้ว 12 ราย จากที่ได้รับอนุมัติให้เปิดบริการ 26 ราย มีวงเงินให้สินเชื่อรวม 136 ล้านบาท จำนวนบัญชีผู้กู้ 7,113 ราย ดีขึ้นจากเดือน พ.ย.ที่มีผู้เปิดให้บริการ 6 ราย วงเงินให้กู้เพียง 35 ล้านบาท จำนวนบัญชีผู้กู้ 1,127 ราย และคาดว่าปีนี้สินเชื่อนาโนไฟแนนซ์จะปล่อยได้ดีขึ้น ขณะที่มีหนี้เสียน้อยมาก ส่วนหนึ่งอาจเป็นเพราะเพิ่งเริ่มดำเนินการ
ยอดประกันภัยสุขใจฉลุย
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า กรมธรรม์ประกันภัยอุบัติเหตุเทศกาลสุขใจ (ไมโครอินชัวรันส์) ที่ออกจำหน่ายในช่องทางต่างๆ ตั้งแต่วันที่ 15 ธ.ค. 2558-15 ม.ค. 2559 มีจำนวน 19,745 ฉบับ จาก 21 บริษัท แบ่งเป็นยอดจำหน่ายจากบริษัทประกันชีวิต 15,633 ฉบับ บริษัทประกันวินาศภัย 4,112 ฉบับ ซึ่ง คปภ.ยังคงเดินหน้าสร้างความรู้ความเข้าใจต่อการประกันภัยและออกแบบกรมธรรม์ที่เหมาะสมและสอดคล้องกับความต้องการของคนไทยในปัจจุบัน